khistorydata/jeongjo-sjw-relations huggingface dataset:
정조 14년 · 목
備邊司啓言監試覆試入場時分遣本司郞廳挾册外場等禁申明曉諭後仍令摘奸矣二所摘奸郞廳李得江所告內善山居幼學崔鳳羽藏置小册子三十卷於饌盒中現捉於外門內搜挾時京居進士睦仁圭往來於棘圍近處以三卷册子欲爲投入圍內之際使衛軍執捉問其委折則以爲渠之從弟仁由方赴會試而入場時禁令至嚴不得挾册故約以自外投給致此現捉云矣崔鳳羽睦仁圭不可不依法嚴繩請幷令該曹考律勘處敎曰今科異於他科務從寬闊則二所有搜及身之弊與再昨以特敎招致禁亂官聽傳敎稍有違左終場則勿令搜及袴襪之間事分付試所崔鳳羽與場內挾册有異而旣登於草記待下去令地方官嚴加科罪睦仁圭旣非入場之人亦有行未行之別而雖場外豈可持册往來乎比之鳳羽不無輕重令本館各別科罪至於終場係是申令之後自入門之前預爲曉諭期於無犯
정조 14년 · 강
放時囚李厚燾遞判義禁具允鈺
정조 14년 · 목
該府啓言禁府首都事李厚燾原情以爲以一所禁亂官進去試所矣以坡州牧使拿來遲滯事致有此置對之命矣身爲首都事不能檢飭之罪在所難免云矣敎以現告誤捧判堂遞差此囚放送
정조 14년 · 강
慶尙監司李祖源以尙州前牧使吳在文罪狀更査馳啓
정조 14년 · 목
狀啓以爲該州前牧使吳在文加分之數伊時兼任旣巳據實修報憑準穀簿亦爲沕合無差故果有所論列登聞矣今因爰辭相左至承更査之命故爲先査問該州更加按閱穀簿則太還七千二百八十石之擅分邑報吏招不啻明白前牧使爰辭中均米加分之面稟營門終未聽許云云果不無苖脈均廳別錄米留庫中一萬五千石加分會錄事再昨年爲始自該廳定式行會故各邑均米竝令排數加分而前牧使以其民情之難便有所提稟而難於擅便雖不面許而該州民情亦所當念分留修啓時別錄米加分只以三千八十七石依報磨勘其餘未分條六百七十五石別無更令加分之事則其所謂近二千石未分云者誠爲虛罔且以常賑租言之當分中未分不過爲一百六十石則三百石未分之供亦極無據還穀分留法意甚嚴隨其穀名各有定數則米租設有未分之數欲爲移充於太還之加分者語不近理數亦錯誤該邑還穀之作錢減數旣出於軫弊之聖意而急於擅分之彌縫以其未作錢之數指揮吏輩欲爲虛錄留庫矣前後情狀今已畢露故具由馳啓令該府稟處
정조 14년 · 강
汰壯勇營把總李海愚仍覈試記淆雜委折
정조 14년 · 목
敎壯勇營曰本營新設營門凡百紀律宜所嚴明自壁壘精彩爲外營拭目改觀處而上自將官怠忽莫甚挨次不明擧行占便今日明日一事二事敢生彌縫挨過之計甚至昨日把總李海愚事而極矣渠以何才能騰揚至此而乃祖故將故相特加追念操弓未久起躋緋玉旣置近列又除本任在渠道理隨事畏愼母敢一毫放忽而親臨試射何等嚴重而名以試官看作前例事所謂試記塗猫塗狗仍又投置出去本營若有一分紀律寧有是也如渠地處無嚴如此他餘武弁何足云云究厥所爲極爲痛駭把總李海愚爲先汰去卽爲開坐朝房拿入嚴覈以間把總汰去之代哨官新資趙雲行差下
정조 14년 · 강
命監試初試入格中年七八十人依恩賜例試取九日製初六日爲之
정조 14년 · 목
敎曰今番慶科異於他科初試入格中年七八十人依恩賜例別坐試取初場已過初場生如有七八十人今日收券前別坐更試事卽令試所知悉○敎曰九日製當於初六日設行處所以春塘臺爲之通方外今玆預爲出令爲鄕儒之來京觀光者赴試令大司成以此意知悉監試初試入格儒生皆令入場事分付
정조 14년 · 강
以朴宗岳爲京畿監司曺允彬爲坡州牧使尋命允彬改差
정조 14년 · 목
前日政望至是批下○允彬不卽出肅敎曰除拜之後尙不出肅極爲駭肰坡州牧使曺允彬改差令該曹口傳差出
정조 14년 · 강
副修撰李義鳳陳疏賜批
정조 14년 · 목
疏略曰臣病伏江郊之餘扶曳入肅者誠以分義是懼微忱少伸適値上下番俱空冒沒持被得接朝紙前京畿監司金思穆狀啓有坡州牧黜置罪人鄭妻擅離作行之語臣不勝驚惋噫鄭妻之負犯何如而有此擧耶臣於年前待罪春坊時以駙馬都尉梅殷事因文義有所陳達伊時謙賊之逆節未著而臣爲先事之慮略效履霜之戒矣今則謙賊雖已伏法其母尙此容息未伸王章者己極神人之憤況可以擅離作行爲戴天履地之計哉道臣之阻塘自是職責而處分過中玉堂之陳箚亦共公之論而不惟不賜嘉納至令喉院使之洗草此四百年所未有之事竊爲殿下惜此擧也伏乞亟賜反汗批以爾於春坊時梅殷事文義豈不記有乎先事之慮履霜之戒在其時爾誠雖可嘉在今日則題外之陳談名以大赦疏放之擧只及於外人不及懿親其可乎哉世龍妻宥釋亦豈非仰法之一端乎肰今則事已妥帖不必復事云云矣堂箚洗草之命誠過矣欲爲賜批
정조 14년 · 강
賜校理李貞運等箚批
정조 14년 · 강
大司憲嚴思晩大司諫李頤祥司諫尹行履掌令李得休獻納朴基正正言權儐沈奎魯聯箚賜批
정조 14년 · 목
箚略曰鳴呼鄭妻之千罪萬惡尙復忍提說哉極律之請未蒙兪音近地之置大乖刑政而昨日變怪又何爲而出也雖幸聖度轉環卽日還付而以臣等區區之忱不能無憾於天地之大(刀削)日月之更人皆仰之而終不若初無是事之爲盛德事矣伏願益加三思凡於大小施爲之際必軫愼始之方俾無底悔之端焉批以果不愼始故每多底悔卿等言可謂藥石此後欲益愼於始使卿等無得間肰於其間快絕底悔之端豈不誠上下俱便乎方以是自勵矣
정조 14년 · 강
命承旨李晩秀告身刊去嚴問捧供李儒敬遞差軍職削名
정조 14년 · 목
承旨李致中李儒敬李祖承李晩秀聯啓略曰伏見副修撰李義鳳疏批下者不勝愕貽噫彼鄭妻君讎也國賊也尙今共戴置之近畿莫非群下不忠不誠之罪日昨潛還之擧是何等變怪大小臣僚驚惶憤痛之際何幸聖度轉圜特允諸臣之請臣等欽仰之不暇而今此批旨中懿親二字臣等竊以爲決不可用之於此賊也至於世龍妻之敎尤不敢仰曉此賊之身親犯逆初不可比倫於世龍妻則寬貸之典尤非可論飭禁至嚴雖不敢不頒布而王言一播瞻聆驚惑伏乞兩句過中之敎特命收還敎曰李晩秀情狀不可但以痛惡言年前筵敎看作尋常苟有一分人心此等擧措自劃則可也焉敢筵敎從他筵敎隨參惟渠任意乎肰則渠欲甘心爲筵敎中云云之人乎此而甘心則其意莫可知雖尋常筵敎爲人臣子猶不敢泛忽看過渠若有嚴畏君父之心如是玩弄乎投之有北猶屬薄勘而以非其時姑且參酌李晩秀本兼告身爲先刊去仍令任便居住使廷臣知信王言尊國體之意又敎曰李晩秀事決不可泛看不具常性則已不然如渠出入近密者無嚴畏無顧忌乃如此雖屬不敢聞不敢承之敎以一耳聽之以一耳流之其罪果合何律不徒此也如渠柔善者不知分義若此稍强於渠者當作何罪任便居住之命終涉太寬發配非其時其委折拿問捧招事分付○敎曰以武承旨之隨參院議啓辭先朝飭敎何如則渠焉敢隨參乎極爲放恣李儒敬本職遞差別軍職削名○該府啓言前承旨李晩秀時任閣臣云依例留置待命所待開坐捧招敎曰如許之人豈可以閣臣待之況告身刊去則時任云云萬萬駭然若此不已所謂筵敎諸臣皆當看作過去說話乎懲一之擧宜從近臣各別嚴問期於取服捧供後仍囚以待處分
정조 14년 · 목
光普陳疏略曰噫鄭妻之罪可勝誅哉特以好生之德尙貸一律此乃輿情之所共憤而三司之同聲懲討者也今於千萬意慮之外忽有潛自離處之變罪人之無嚴如此而爲道臣守令者若不痛禁而遮截之則是無紀綱也無隄防也前京畿監司金思穆之一邊登聞一邊遮截乃臣分之所當然者設有擅恣之罪誠宜曲諒之獎諭之以植頹弛之綱紀而乃及過加嶊折至有削名仕籍免爲庶人之擧不料殿下之盛德乃有此過中之敎也伏望金思穆等罪名竝爲還收亟從三司之請明正鄭妻之罪至若坡州前牧使鄭彥衡身爲地方官常時若能嚴防則豈至於此究厥罪狀不可以不在任所置而不論卽令攸司施以竄配之典敎曰此疏捧納承旨及在院承旨當處分而尹光普事萬萬駭然金思穆無擅恣之罪則臣下專擅然後方可謂擧措得宜乎不可尋常看過其委折爲先問啓○政院啓言問于尹光普則以爲金思穆擅恣之罪果有之而至於合啓方張之罪人忽離其黜置之處則爲道臣者急急阻塘使之不敢離處者恐得隄防之義究其本情要不出爲國家憂慮之忱故臣疏中仰勉自上諒恕云者竊以爲恕其小失而詡其大體也若非關於合啓罪人事則臣下專擅豈可謂擧措之得宜乎云矣敎以專擅豈小失乎校理尹光普亟施罷職之典
정조 14년 · 강
命各營將官勿赴於堂下朔試射著爲式
정조 14년 · 목
因武臣堂下朔試射單子敎曰古則各軍門五日射會名存實無雖於設行之時掖隸出往劃紙取來然後間有賞典而近來則別成事目賞有陞資米弓之式罰有決棍汰去之規優可當每朔朔試射此後各營將官勿赴於堂下朔試射事定式宣傳官之月三射會勝於各營之一再次而賞罰稍異於各營罰無才落則依將官例頉免近於太歇自今朔試射設行則該廳當朔射會中一次移施計除而歲末計劃通同爲之事分付
정조 14년 · 목
箚略曰臣於昨日因邸報所出讀兩司聯箚批有以見大聖人不遠復之美也讀儒臣箚批則不免有周遮掩護之意殿下方寸之中旣有些如許料得則安保其今日以後又無頻復之悔而其所以言之於兩司之批者特不過美其辭而已若果然矣臣安得不耿耿憂歎哉有慶則赦國之重典也其又曰雜犯死罪以下咸宥除之曷嘗有竝與亂逆而宥之之語乎苟係亂逆其不可食息於兩間外人與懿親固無異同所謂懿親者其爲祖宗陟降所不容之罪人尤有甚焉今殿下旣區以別之又以不得與外人同被疏放有若於義不可者然以殿下之識冠百王豈或於此等義理偶失照檢而始也私恩之不能割斷今焉宸衷之終有顧戀辭旨之間顯失和平處分之際或近激惱廷臣相顧不知攸屆見今宗社默祐天休鼎至政宜益遏亂源益嚴隄防使妖腰亂領不敢復有所生心實爲仰答天心俯鞏國勢之要道而今日擧措反以亂源之從他隄防之壞了爲祈天永命之圖者何也臣於閤外求對未借文石一步擬趁今日賓對備陳愚愛之忱賓對又不成矣玆敢治上短箚伏乞聖明深悔旣往益軫方來使快絕底悔之王言無徒作紙上之文具批以暢說於堂批婉喩於臺箚暢婉雖殊本意則一也益愼於始快絕底悔云爾則蓋謂宥放之初猶多未愼察處以致還發之追悔後不欲更似前日之爲也卿何曰不遠復又何曰不過美其辭乎至於箚中所陳事屬旣往勿須云云求對而不許事妥帖也賓對之退定欲將攝也竝冀卿之諒之仍命遣史官傳諭
정조 14년 · 강
飭弘文提學稱病之習
정조 14년 · 목
敎曰明日九日製有命弘文提學待開門牌招近來稱病頻數事體所在殊甚未安此後勿復如是之意嚴飭藝文提學內閣提學待開門一體牌招同參考試○敎曰翰林召試明日爲之當於春塘臺親臨以此分付○敎曰明日九日製諸生入門依七日製例分三門爲之事分付成均館及兵曹
정조 14년 · 강
命燕岐幼學成德佐等下送本地方査實嚴治
정조 14년 · 목
備局啓言監試覆試一所入場時燕岐擧子成德佐以無文無筆之人偶參鄕試同縣居張仁濟能筆而同縣居韓慶岳求得書手故以仁濟代入渠則不爲入場云德佐之代送仁濟仁濟之爲人代入俱極驚駭竝令該曹考律重繩慶岳則待德佐等取招果若通謀則請一體勘處之意分付敎曰下送本地方査實嚴治事分付
정조 14년 · 강
飭禮曹參判鄭東浚肅謝
정조 14년 · 목
政院以禮曹參判鄭東浚不爲出肅啓請推考敎曰春秋金吾非違牌則稱病今於見職又復請牌處義無當此啓辭勿施使之惟意爲之李晩秀捧供之命已至經宿因該堂不備尙不擧行云寧有如許事體乎昨日微稟承旨從重推考斯速開坐更勿以身病煩稟
정조 14년 · 강
政院以祭官權▣處問啓啓
정조 14년 · 목
政院啓言因吏曹參議曺允大上疏祭官權▣處問啓事命下矣問于權▣處則以爲臣之家廟墳山俱在抱川而且臣父母亡日在於今月初故爲參節祀與忌祭八月旬間呈辭受由矣繼聞吏曺差祭以旣得受由今將發行之意乞卽變通還送名帖則吏曹以爲未發之前不可預頉云故十三日果爲辭陛且於其日審理有命復入闕中知享官之依例塡代矣蓋朝家給由旣在於差祭之前肅單啓下又在於齋宿之前則雖屬私事便是公頉矣祭單子之臨時付標在前何限而吏曹今以杜弊爲計追後論列至徹天聽則臣之由行自歸於因私頉公跡涉無嚴罪合重究惶恐不知所達云矣敎曰辭陛在於受香日則焉敢辭其罪自本院取考日子如果肰矣施以罷職之典不然置之
정조 14년 · 강
以李周爀爲坡州牧使口傳也尋命改差
정조 14년 · 목
敎曰飭敎之下前牧使以不卽謝恩處分則報牧使除拜已至半日尙不肅拜渠亦規避乎該牧使李周爀改差令該曹口傳差出
정조 14년 · 강
以吳載純爲禮曹判書趙尙鎭爲參判前望也
정조 14년 · 목
敎曰實病果然云明日雜科禮曹堂上不可不備員參判鄭東浚許遽判堂亦在試所一體許遞前望單子入之待下批牌招察任
정조 14년 · 강
施同義禁鄭東浚不敍之典
정조 14년 · 목
政院啓言時囚李晩秀捧供之命已至經宿而同義禁鄭東浚終不擧行請從重推考敎曰雖以實病禮堂則許遞特敎申飭之下蹔時赴衙亦豈敢逡巡乎亟施不敍之典該府聞已備員卽爲開坐捧供事分付
정조 14년 · 강
以李敏采李益運徐瀅修申耆朴聖泰爲承旨前望也
정조 14년 · 목
行大司諫李頤祥司諫尹行履掌令李得休獻納朴基正正言崔守忱沈奎魯副修撰李義鳳等合啓鄭妻事以爲防守不嚴下且以目下四字改以以字愈往愈甚下初旣爲三字改以初爲王法不行下今又爲三字改以又爲思之及此下添入每字不覺懍然下添入今於千萬夢想之外擅離黜置之所恣到近京之地人心驚懼無不戰掉鳴呼臣等之與此賊尙戴一天致有此窮凶絕妖之擧者莫非臣等之罪而亦不料其去益無忌憚至此之極也若不於此時亟施王章永絕禍根則其可曰國有臣子乎其不可一刻容貸也決矣一百三字○院新啓以爲日前黜置罪人鄭妻之擅離作行出於倉卒爲道臣者雖不得一邊執拘一邊陳請而究其意則不過擧國共憤之義也此與命令之出自喉院而敢爲專擅者有異則何聖上反加譴罰至有此免庶之擧也今玆處分恐涉過中請金思穆免爲庶民之命特爲還寢○命承旨申耆從重推考以院啓末端不得釐正之意微稟故也
정조 14년 · 강
以鄭好仁邊得讓爲都總管洪檢爲副總管前望也
정조 14년 · 강
推承旨李敏采兵曹參議金履正
정조 14년 · 목
兵曹以鄭東浚付軍職敎曰不敍之人亦付軍職乎該房承旨及該曹堂上推考
정조 14년 · 목
禁府啓言時囚李晩秀口招以爲昨年筵敎何等至嚴自伏承伊日之敎院啓二字夢魂亦驚凡係覆難之議更不敢爲隨衆參涉之計昨日堂疏批旨之下諸僚發院啓之議旣不能力挽又不能獨拔竟至肆然隨參此莫非死期將迫天奪其魄之致云請上裁敎曰以人臣不敢聞之敎看作尋常合置何律卿等論理議處仍卽照律以聞又啓言長湍府使李運昌原情以爲因坡州黜置罪人之事自巡營差送坡州牧兼官使之防守罪人故馳到本牧躬自遮行云矣請議處敎曰渠是朝廷之命吏非監營之巡令手則喘喘從令奔走往來貽羞莫甚甚於本牧使擧措比鄭彥衡加等照放又啓言禁府都事姜▣原情以爲初二日聽傳敎時注書謂渠曰將此判付當刻內往拿坡州牧使鄭彥衡以來蒼黃之際未及詳問徑先出去云請刑推得情敎曰推諉於注書萬萬不成說旣逢面喝胡又抽往不足責以公罪區別功議勘放
정조 14년 · 강
御春塘臺拆增廣監試覆試榜行翰林召試及九日製翰林召試試官監事蔡濟恭知春秋具㢞同春秋洪秉瓚閔鍾顯金魯永九日製試官內閣提學鄭民始藝文提學洪良浩弘文提學李秉模對讀官李福潤李儒修鄭晩錫張錫胤丁若鏞金履喬朴崙壽
정조 14년 · 목
具翼善冠袞龍袍乘輿出明政門入靑陽門召見左議政蔡濟恭臨春塘臺降輿陞座翰林召試試官及菊製試官率應製文臣儒生行禮訖召見一二所監試覆試試官命試官徐榮輔讀生進都壯元試券以次拆榜幼學徐俊輔進士居首幼學李尙愚生員居首入格生進唱名於帳殿敎曰今科爲識慶昔在先朝甲午增廣與式年以篤老儒生之入格於初試者別加軫念及其決科無異恩賜今番監試初試入格儒生年七八十者別坐試取出於欲識此慶敢述故事聞兩所試官言老儒之券皆合作已編於二百額內云雖可幸也然因五老之入格減他儒之五券不但如何親臨拆名稀有之擧也預差試券之昨令優數持來意己在焉許令一體拆名同編於榜內今始聞之因試官嫌避有無端坐停者云此科異於他科何循常例特爲追付來式監試事分付成均館命新榜中菊製觀光者還入場內其餘留待於靑陽門外推翰試對讀官李義鳳以未及來待故也以擬漢細柳壁門士請從將軍約不得驅馳爲表題試翰圈文臣以擬唐舍人賈至謝朝朝染翰侍君王爲表題英雄入穀中爲賦題試儒生命賊表從自願紙頭各書京鄕乘輿出靑陽門召見生進留待者以次詢問姓名進士徐潞修徐俊輔沈應奎李魯益沈能岳生員徐任輔李存秀各賜樂一部以榮之又命生員成爾潗鄭行彥李頤基李宅魯姜命來等五老人各護以院隸一人仍張樂以導之以至其寓舍其餘生進聯騎竝袂三五爲行前後擁以管絃以至梨峴通衢仍爲還內
정조 14년 · 목
三司合啓批以不允院啓不賜批有是命
정조 14년 · 강
以李重蓮單付檢閱口傳也
정조 14년 · 목
翰林召試收券訖行科次于誠正閣李重蓮三下居首洪樂游徐有聞三下同等重蓮依例付職
정조 14년 · 강
以丁若鏞金履喬爲正言前望也
정조 14년 · 목
雜科覆試方設行而諫院諸臺有遞差之命日勢已晩尙未開場禮曹啓請令政院稟旨擧行命前望入之以若鏞等批下仍命新除授臺諫先爲推移進去後謝恩又命除暑經進去
정조 14년 · 강
命同義禁鄭東浚不敍傳敎勿爲領布放時囚李晩秀
정조 14년 · 목
敎曰處分近於曲循同義禁鄭東浚不敍傳敎勿爲領布更加嚴飭無敢如前稱病使之斯速行公又敎曰時囚罪人李晩秀事更思以此成罪仍令照律則律不知至於何律薄勘太無意義聞其原情容有一分可恕姑爲放送
정조 14년 · 강
京畿監司朴宗岳疏辭藩任賜例批
정조 14년 · 강
行菊製科次于誠正閣
정조 14년 · 목
菊製受券訖行科次敎曰九日製表居首進士洪大浩賦居首進士尹毅東竝直赴會試表之次幼學洪致榮徐淇修進士李雨肅幼學申錫耆徐有檠進士宋鎬幼學黃基天進士李英秀幼學洪秉周生員朴宗京賦之次幼學鄭東運進士成彥樞幼學尹▣金敬淳魚用默進士朴宗臣幼學杜萬馨鄭東濂具重榮申大奎各給一分又敎曰秋到記旣命監試會試出榜趁東堂會試前設行若待小科唱榜後三日又値東堂會試今日夕食堂到記承旨馳往收聚以來當於明日爲之以此分付新榜生進唱第前相揖禮不得爲之到記亦當不得同參依齋任例只捧擧案皆許赴場而單子卽爲修啓事分付成均館○吏曹判書洪良浩以菊製試官入侍啓言蔚山府使丁載遠以戰船致敗事道臣狀聞請罪而有考見本律如在當遞則出代不然則待三政磨勘拿來之敎矣問于該府則本律乃杖八十私罪而向者瑞山郡守李觀成以此事被拿擬律入啓則以公罪勘放事下敎蔚山府使丁載遠臣曺不敢以本律當遞遽出代矣敎以李觀成則以許晪爲當該之故觀成以公罪勘放丁載遠事亦然乎然則載遠依觀成例勘以公罪卿之擧條似未暢筵退後以此詳問以定其出代與否
정조 14년 · 강
命以今月內奉安先朝實錄於赤裳山城
정조 14년 · 목
敎曰先朝實錄旣命皆於今秋奉安赤裳山城奉安若待此翰林之復命後更發將致冬節亦以今月向推擇奉安事分付○檢閱李重蓮啓言翰林被抄之人間月付職雖是常例而如値上下番不備之時則不拘此規況今兩道實錄奉安之行無以推移進去及時修改則被選中當次人似當依例付職從之
정조 14년 · 강
命議故相金熤諡仍令當日下批
정조 14년 · 목
敎曰故相家諡狀來到云今日議諡仍令當日下批事分付政府郞亦令今日政差出
정조 14년 · 강
命坡州前牧使李周爀改差分揀
정조 14년 · 목
敎曰以無時肅拜政院不捧非渠之罪承宣旣推考坡州前牧使李周爀改差分揀使之當日辭朝密符以前密符仍佩
정조 14년 · 강
削京畿監司朴宗岳職遞承旨徐瀅修朴聖泰
정조 14년 · 목
該監司狀啓以爲卽接坡州兼任積城縣監洪尙德所報則今月初七日辰時內司別提率一空轎發路文來到於本牧沙鶩里黜置罪人所住處與下人輩粧造轎子自大門內出來故縣監親率校卒多般阻搪則憑藉恐喝勢難相格且行且阻轉至西作浦十里許黜置罪人罪惡何如而不善防守致此作行極爲驚憤嚴加遮截使之執留於所到處毋敢前進之意星火嚴飭前後申飭不啻嚴截而數日之內更有此意外之變究厥所爲萬萬駭然該兼官洪尙德爲先罷黜其罪狀請令攸司照法嚴斷瀅修等因畿伯馳啓詣閤請對敎曰內司官員之持空轎子載來官人顧何大事道伯之以執留遮截徑先狀聞不但萬萬駭然爾等之以此事請對尤爲屑越請對事體何等至重則爲一馱來宮婢事至於詣閤請對可謂貽辱政院莫此爲甚爾等爲先遞差道伯爲先罷職雖以兼任守令言之奉命之行焉敢阻搪乎該縣監拿問重勘已令奉命之官快捲轎帳招致該邑茶母憑示宮婢像貌則如果眞箇黜置者寧有如許解感之擧乎然則道伯狀聞豈不萬萬無狀乎此不過塞責之計效嚬之擧也此家人焉敢爲此禦眼楯手叚乎更思罷職輕矣加施削職之典其代今日政差出下送
정조 14년 · 목
以李喆模爲大司諫宋銓爲司諫金熙采爲獻納李彥祐成種仁爲副校理朴宗來爲副修撰吳載純爲判義禁金相虁爲假監役徐琢修爲蔚山府使金憙爲京畿監司洪樂游單付檢閱
정조 14년 · 강
以尹行任柳文養爲承旨李殷模爲應敎李太亨爲副應敎韓光植徐榮輔爲校理金翰東朴基正爲修撰金孝建尹悌東爲正言竝前望也
정조 14년 · 목
敎曰玉堂呈辭及在外人不爲行公人竝許遞前望單子入之待下批牌招其中設有情勢參坐後丐遞亦無不可違牌勿爲呼望事分付前望以殷模等批下○敎曰抄啓文臣中時帶臺職人許遞前望單子入之待下批牌招先爲進去試所後謝恩前望以孝建等批下
정조 14년 · 강
命新舊抄啓文臣秋季朔親試及試射明日爲之
정조 14년 · 강
詣景慕宮展拜仍御春塘臺行新舊抄啓文臣親試試射及秋到記分製講親試試官蔡濟恭鄭民始李晩秀尹行任試射試官李秉模李益運曺允大李勉兢洪義浩講試官鄭民始金文淳洪明浩沈煥之尹行元閔昌爀吳泰賢製述試官蔡濟恭洪良浩曺允大尹行任金履正徐榮輔金翰東
정조 14년 · 목
具翼善冠袞龍袍乘輿出明政門出弘化門由逌覲門至齋室前降輿就版位行禮如儀出齋室門外乘輿出逌瞻門命到記儒生皆入衛內新榜列於右舊榜列於左鴈行以綴趨而導之由弘化門入靑陽門臨春塘臺降輿陞座抄啓文臣親試試官及秋到記試官率應試文臣儒生以次行禮訖予謂考官蔡濟恭曰舍檢差出之命已至經宿而尙不擧行卿之處義似涉太過矣濟恭曰庶官猶先廉隅況身居具瞻乃反冒沒乎臣於此有靦面目有駭聽聞矣予曰日昨翰圈旣已擧行若較輕重此何持難乎濟恭曰圈事有實錄奉安必於今月內爲之之敎事係先朝不可遲緩故臣果冒沒奉承今者舍檢之望事非時急姑待僚相之備位差出未爲不可矣予曰故相葬日不遠云必欲其前使之議諡此非緊急乎且今多士入場科事雖重得卿諾然後始欲出題卿須諒之濟恭曰日前伏見政院啓辭批旨臣等但當仰恃下敎而果是宮人則道伯狀啓似是未諳之致矣予曰俾見茶母者欲使之解惑也若非宮人則罪自罪處地自處地豈有此解惑之擧乎且況前此官婢之往來非止一再則初無一言今忽有此狀啓道伯事誠爲寒心承宣事亦極劻勷矣濟恭曰承宣之只憑道啓相率求對似乎無怪矣日前兩司箚批中愼始底悔之敎臣則仰認以不遠復之聖意私心竊以爲大哉王言矣及伏承臣箚批旨則乃與臣所仰認大異此豈平日仰望於殿下者殿下此敎豈非過中乎予曰孟子曰周公之過不亦宜乎過有許多般過且今日欲體大舜處象之道矣濟恭曰象之所犯在於舜之未登大位之時故舜之所以處之者如是若是爲天子之後則舜雖欲全保臯陶輩必不放象於有庳矣予曰當此同慶之日疏放之典固當自近而遠且伊日卽眞殿展拜之日予懷益有所感有此擧矣濟恭曰先王英斷卓越今古此等處斷以大義洋洋陟降豈不悅豫乎此事上關宗社伏願惕念猛省焉予曰此說姑捨檢詳望卽爲擬入可也濟恭曰聖敎縷縷臣何敢容辭亦何顧唾面等小節乎當擬入矣以擬本朝群臣賀於射于燕寢之日祝史立賓之左命之曰凡與是射者孝於親忠於君視官事如家事視小民如睦姻母淫于朋比母犯于貪黷保有令名與國匹休永爲邦家之光賓及卿大夫以下四拜三稽首承敎爲箋題以今上岳陽樓爲賦題試到記儒生新榜生進命券頭皆書新榜字表之抄啓文臣親試題命以到記試題箋賦從自願製進判尹洪檍刑曹判書趙鼎鎭兵曹參知姜彝正加差講試官分所開講抄啓文臣帿箭十巡應射承史閣臣試官及侍衛諸臣帿箭一巡應射軍器正李堯憲不爲待令命兵判拿堯憲以入問其委折政院陪隸從臺下場內往來付之兵曹棍治仍汰兵曹郞廳李龍柱諸臣試射畢日勢向晩命親試在家製進賜饌承史閣臣試官侍衛諸臣到記殿講訖敎曰秋到記殿講純通比較純通幼學金錫泰直赴殿試幼學安衡七純通直赴會試幼學韓永建等通各給一分幼學康永柱等略幼學吳錫熙等粗紙筆墨分等施賞到記製述受券訖行科次敎曰考試體重而多有做錯雖緣生疏表券命官主之賦券主文主之使之分考則賦作預差不能多數待置以致考試之苟艱當該考官推考又敎曰秋到記製述箋賦揭兩題欲取原到記及新榜各一人矣入格則新榜不與以致合考軸之更考更考之券不可賜第然旣揭之題亦豈一爲一置乎表居首進士姜儐賦居首生員沈鳳錫直赴殿試表之次進士韓錫倫崔照魚用升李承薰賦之次新榜進士申秉尹行敬趙時彥進士柳健五各給一分仍爲還內○別單原任直閣尹行任三中提學鄭民始二中檢校直提學李秉模檢校直閣李晩秀別雲劍金魯永試官金文淳曺允大李勉兢竝一中敎以金魯永淺深雖不知其外無非實才而如許大大小布中數太少賞典勿論○抄啓文臣副司果朴崙壽十六中虎皮一令副司正金羲淳七中筒箇一部副司果李顯道副司正沈象奎李東冕竝六中各帿弓一張黃海都事李儒修副司果丁若鏞竝五中各長弓一張注書徐有聞副司果兪漢㝢竝四中各箭竹一百箇副司果鄭晩錫副司正安廷善竝三中各箭竹九十箇副司果韓致應二中箭竹八十箇枚理徐榮輔一中箭竹七十箇副司果金啓洛直講韓與裕副司果張錫胤前正言朴宗正副司果沈奎魯副司正尹寅基沈能迪副司果金履喬無分罰飮次
정조 14년 · 목
以成德雨爲檢詳
정조 14년 · 강
推當該禮堂吳載純
정조 14년 · 목
七夕製直赴進士榜九人中湖南居首洪重燮試券當出付四館所付黃籤而誤以之次李寅爌試券換次出給以致榜目之誤修正政院請推有是命
정조 14년 · 강
汰軍器正李堯憲
정조 14년 · 강
命實錄國朝寶鑑奉安時除前後射隊境上替代之規
정조 14년 · 목
兵曹啓言實錄國朝寶鑑奉安慶尙道奉化史閣時城外前後射隊二哨挾輦砲手二十名京畿軍兵到忠淸道慶尙道境上前射隊二哨後射隊一哨挾輦砲手二十名各其境上待候次次替代而晝停宿所則射隊軍兵扈衛到境上落後時依例除標信擧行之意宣傳官持標信兵符下往下諭于京畿監司守禦使總戎使忠淸監司兵使慶尙監司左右兵使處事請令政院稟旨擧行允之敎曰年穀幸値稍稔習操當前役民宜念然禮不可廢所重亦有在焉挾輦軍則依例擧行前後射隊軍則一竝除之只以束伍軍二十名分前後陪扈事卽爲行會各該道俾無令前等待之弊外此調用軍丁竝勿擧論事嚴飭分付
정조 14년 · 강
命畿伯決杖積城縣監洪尙德卽爲還官
정조 14년 · 목
禁府啓言坡州兼任積城縣監洪尙德拿問事命下矣請依例拿來敎曰莫非道伯之罪如渠冷武何足責也積城小縣迎送宜念令道伯拿致決杖後卽爲還官檢田簽丁悉心民事事嚴飭放送事分付該道
정조 14년 · 강
命廟堂査問全羅中軍孟廷榦不卽赴任委折
정조 14년 · 목
禮曹啓言卽接全羅監司尹蓍東査問回移則監造之替送親裨事甲辰前例以中軍別定監造而今番則中軍孟廷榦未及赴任故以營裨前府使金聖和差定兼中軍與地方官及殿官眼同監役當職親執董飭獻官之塡以武倅事當職以扈衛大將具軍威等待班次不得參享當以堂上文倅差定獻官而道內堂上文倅只有先州牧使茂州府使而俱爲見差於東堂試官外此旣無可定處而近年節享獻官連以中營將及礪山府使差定故今亦以礪山府使申大觀差定云矣此雖與無端違例有異而殿內修改事體莫重則不可無警請道臣推考敎曰修改之役事體至嚴至重則監董時中軍不爲趁期赴任極爲可駭令廟堂査問該曹不卽下送之兵曹堂上草記論勘如己下去云爾則遲滯委折令兵曹査處
정조 14년 · 강
備局以諸道馬兵將領擇差便否回啓
정조 14년 · 목
備局啓言前因全羅兵使都試設行事狀啓判付近來諸道居首者非別將則把總哨官所謂馬兵無一人決科將領若以出身中有地處人差出則其弊不期祛而自祛令廟堂問其便否指一狀聞元節目中措語付標事命下矣諸道道帥臣狀啓今纔齊到而守禦使鄭昌順以爲馬兵將領依各邑所報勿拘出身與閑良各別擇差而此後閑良將領之每年都試純然居首者另加察飭若有夤綠圖占之事則隨現以科場用情律論勘云前總戎使金思穆以爲若以出身盡差馬兵將領則都試圖占之弊庶可矯革而積年勤仕者之一時竝汰恐非所以慰悅之道隨其有窠使之塡差云慶尙前右兵使尹得逵以爲將領所在邑出身則使之差定將領有將領無出身之邑則必以閑良中可合者使之擇差依節目赴試似合便宜云慶尙前左兵使南志默以爲有出身邑則以出身差出將領無出身邑則以閑良武藝可合者爲之而赴試一款勿爲許施似爲杜弊之道云慶尙監司李祖源以爲馬兵將領之竝以出身差出果不無掣礙之端而閑良赴試之一許一否或出遵節目之意或出防科弊之道蓋此設科專爲馬兵則閑良將領雖或見塞於此試猶可赴試於他科左兵使不許試之論庶可除橫占之弊云全羅前兵使李潤彬以爲馬兵別將哨官以出身擇差除初抄直赴都試取其優等而加資限準朔仍任後又優等次次陞資無出身邑則自鎭營取其所管列邑中可合出身移定變通則可爲均使之道云全羅前監司尹行元以爲毋論蘆嶺南北以出身有地處之類差出馬兵別將哨官恐合使宜云忠淸兵使金麟瑞忠淸前監司權▣以爲近來馬兵苟然充數箇箇疲劣另飭列邑申明舊制擇其遊閑習藝者次次充額以出身爲將官隨闕隨補使其將官於春秋農隙聚會試射而都試日馬兵如無參格者該將官決棍懲礪永爲定式云平安前兵使李東曄以爲各邑出身無以排塡於將領之窠出身旣不足則勢當以閑良代之而馬兵都試全屬馬兵所謂將領毋論出身與閑良馬兵畢試之末許令赴射取其居首者沒技者施賞或陞差則亦足爲激勵之地云平安前監司鄭昌聖以爲有出身之處將領之窠皆以出身塡差或有不足之慮依前以閑良充額一例許試而差任之際捨出身取閑良一切嚴禁試藝之時另加糾檢則將領偏占之弊自致痛革云咸鏡前監司李秉模北兵使李潤慶前南兵使李文德以爲馬兵則別將哨官皆以出身差出武學則別將以出身差出而哨官依前以自中差出永爲定式云原春監司尹師國以爲馬兵將領有出身諸邑以出身差出無出身諸邑以馬兵中可合者差出及其都試之時詳考都案明知其以馬兵陞付將領者然後許令赴試而如有他軍校中臨時冒入者卽地摘發以施重律之意永爲定式云黃海前兵使尹塾黃海前監司李洪載以爲自壬寅創行都試之後只令馬兵赴試將官元不參試則本道馬兵將領不女以出身更爲擇差云矣道帥臣所論互相參差有難歸一而論其大體則判付內出身中有地處人差出之敎毋論此道彼道實爲捄弊之要別無掣礙之端矣至若無出身之邑則待其將領作窠竝以馬兵中可堪者次次塡差以寓行伍拔薦之義則激勸之方防奸之道可以兩行不悖以此分付道帥臣其中海西則將官元不赴試云不必變通請依前置之允之
정조 14년 · 강
命諸道都試居首人趁殿試上送
정조 14년 · 목
兵曹啓言黃海兵營庚戌條都試居首閑良盧命旭似當依法典直赴殿試而係干恩典請上裁從之敎曰趁今殿試上送之意分付他道一體分付
정조 14년 · 강
飭三南道帥臣守令操鍊時防戢侵徵
정조 14년 · 목
忠淸兵使金麟瑞以各邑軍兵軍器點視兼行習操啓敎曰今秋稍稔詰戎體重諸道習操多令如例設行而聞於筵臣許多貽弊之端比之前年別無知戢之效云水操如許陸操可知陸操期日尙遠至於湖南沿邑農形亦多不實處云以操鍊一事侵徵依舊則民豈知樂歲乎三南分遣御史宣傳官欲知道帥臣守令等束濕勤慢當有別樣處分御史爲先令廟堂抄啓亦以此意三懸鈴嚴飭三道帥臣處俾各悉心防戢奸弊無或有現發抵罪之弊
정조 14년 · 목
該曹啓言砥平童蒙金良恒原情以爲去年遭毋喪葬於無主空閒處而其洞下居閔聖游閔瑀等果以隣保之誼永葬時來觀曾無一毫禁葬之意矣過葬一旬後聖游多率族類來到渠家其父處彬私自結縳無限敺打拔劍恐喝曰當初雖使入葬伊後更思汝若葬此則他人必接跡亂葬若不掘移則當刺殺云渠不勝驚惶告由本官官送鄕所摘奸則其時閔哥自知其屈無一人來見鄕所看審其千不當於閔哥之形止後從實歸告則自官退訟矣閔哥本以豪富先囑座首更誣官家官家以座首更爲摘奸渠母墳至於閔墓幾千步而以百步縮告應當掘去樣誣告則官家偏聽其言星火督掘設如渠言雖三百步考諸法文初非可禁之地而況如可禁之地則至於會葬時勿禁而渠以土豪十餘里長谷盡爲禁葬則貧賤孤獨之人何處葬親乎伏乞使道臣別定査官公正處斷云矣請上裁敎曰嚴飭山在官斯速決給無或更爲呼冤折訟公平與否續當發遣京兆卽按察以懲猾鄕舞奸之習此意分付該道伯又啓言春川良人南鑢原情以爲其父玉曾於益男之鞫獄枉被逮繫而其父遭父喪時益男亦不唁問便同不知之人干涉與否初無可論欲待益男拿來面質而其父已先物故尙在覆盆之案伏乞特賜昭雪云矣玉之負犯深重當初處分嚴截則不可以爲父訟冤有所容貸請原情勿施自臣曺嚴勘敎以勿施
정조 14년 · 강
命李鍾植嚴治放送
정조 14년 · 목
刑曹啓言今番監試覆試一所移送罪人李寅元居生於廣州云押送該道令地方官各別嚴治事分付道臣李鍾植處嚴加査問則以渠與寅元相逢路上酬酢寫手等說而已初無換名率入之言矣寅元被捉於場外無端援引云矣此與換名冒入不無差等請照律懲礪敎曰所供旣如此足謂不分明各別嚴治放送
정조 14년 · 강
命以十一日親臨生進放榜
정조 14년 · 강
遞檢詳成德雨以李太亨代之口傳也
정조 14년 · 목
政院以德雨與左相有嫌避稟故也
정조 14년 · 강
賜諫院及玉堂箚批
정조 14년 · 목
先是大司諫李喆模司諫宋銓獻納金熙采正言尹悌東等聯箚略曰臣等於昨日得聞罪人所住處有粧轎出門之擧驚惋駭憤相率求對及蒙聖敎諄複諭之以王言之必可信臣等聚首相顧不知攸措懲討之義雖急於沐浴違拒之罪亦怵於分義隱忍泯默未免伈伈而退臣等於此仰愧俯歎雖欲縮首緘口而不可得也鳴呼臣等死罪不敢不以爲宮婢而罪人所住處非轎子出入之地宮婢又非可以乘轎者則罪人之門裝出一轎豈非駭觀聽而招疑惑之大變耶且內司奉命之官今日而裝載一宮婢明日而裝載一宮婢此路一開而道臣不敢止之縣監不敢禁之則設有非宮婢而裝轎出門者誰復阻擋而拘執之乎噫日前堂批獨不及懿親之敎惻怛懇至有足以感動群情而以渠負犯得至今日者懿親之故也而今若曲爲宥放之地則凶魁逆首皆可以懿親得免而同讎之義執法之誅將不得行於王室之周親乎昔周之管蔡雖是成王之至親罪關宗杜終不容貸則玆豈非後世之柯鑑者乎肰而顧此罪人之負犯有浮於管蔡而尙今假息已是失刑之大者況且內司之官往來莫遏而宮婢之行門路無阻外而道伯內而大臣三司其所爭執者實出於衛宗杜嚴隄防之義則聖心何爲而激惱處分或至於過中安得無憾於天地之大乎伏願從今以往內司奉命之官宮婢去來之路一截禁斷以解群惑以嚴隄防應敎李殷模副應敎李太亨校理徐榮輔韓光植修撰朴基正金翰東副修撰李義鳳等聯箚略曰今此畿伯前後狀聞何爲而至哉鄭妻惡逆罪關宗社非殿下所得以私覆者也尙此偃息於近畿已是失刑之大者而旣曰黜置則其在嚴隄防之道固當斥絕不通使亂逆無敢擅離蠢動而道啓之下臣等不勝驚惋再次求對則縷縷傳敎明示破疑之道王言一出豈敢復有訝惑之念而就以傳敎辭意觀之宮人內屬往來之跡不啻丁寧罪犯惡逆屬籍已絕則顧何爲私示眷念存訊不絕乘轎之行駭人耳目至有道臣之再啓凡在瞻聆豈不萬萬憂慨者乎伏願殿下繼自今嚴加斥絕切勿通訊一以解群情之惑一以謹防守之道至是竝批以省箚具悉矣
정조 14년 · 강
正言金孝建上疏賜批
정조 14년 · 목
疏略曰鄭妻之罪惡何如至今假息已乖典刑向日擅行尤是變怪王綱之陵夷義理之斁晦益不勝其憂虞而自奉底悔之聖批擧望廓揮之乾斷今此內司之絡續宮人之往來又出於千萬意慮之外則聽聞安得不駭惑而昨日諸臣請對又豈可已而不已者哉絲綸一出四方傳誦伏願聖明益軫慮後之道克踐愼始之敎俾嚴隄防以絕亂本至於日昨諫院諸臣事其言實出於存臺體則在聖明風勵之政正宜嘉獎之允從之而啓辭則不賜批敎臺臣則反加譴遞亦願追賜批旨以示來諫之德焉批以諫啓之不爲賜批焉敢覼縷乎
정조 14년 · 강
京畿監司金憙疏辭藩任賜例批
정조 14년 · 강
檢閱洪樂游以母病陳疏徑出賜例批
정조 14년 · 강
考下抄啓文臣去八月朔課試及當朔親試試券
정조 14년 · 목
課試以愚不及爲策題副司果徐榮輔宋祥濂朴崙壽張錫胤兪漢㝢鄭晩錫黃海都事李儒修副司正金羲淳沈能迪守門將沈象奎尹寅基次上同等以蓮爲策題命更試沈象奎金羲淳宋祥濂尹寅基鄭晩錫李儒修三下同等以醉爲策題命比較尹寅基三下居首親試箋副司果金啓洛三下居首賦校理徐榮輔次上居首
정조 14년 · 강
飭諭慶尙左水使崔東岳
정조 14년 · 목
敎曰諸道水操皆無▣而獨於本閫有此兩隻船之臭載於操前操後常時不能檢飭之罪在所難免況今番差遣出於更試之意則治聲漠然雜說多及聞方欲別遣御史考其虛實而適因狀聞如是飭諭後加操心事嚴飭回諭機張縣監則與騎船有異亦與赴操時有異則蔚山則不請罷機張則請罷亦可謂斑駁該縣監如非渠等造船依他道例勿罷仍令卽爲改修贖罪事分付之意一體回諭
정조 14년 · 강
命停十一日武臣賓廳武經講
정조 14년 · 목
冬至使拜表相値故也
정조 14년 · 강
命放時囚金履喬兪漢㝢金達淳金羲淳
정조 14년 · 강
飭洪州鎭逃躱罪人白太成等百日內捉納
정조 14년 · 목
忠淸監司鄭存中狀啓以爲賊漢洪州鎭白太成金春得八月十二日越獄逃躱當該刑鎖將校等嚴刑發關該鎭及各鎭營依法典限百日期於捉得該營將論罪一款限內若未捕捉則更爲狀聞計料敎以逃躱漢若不限內捉納幷與兵使拿來重勘以此知悉事回諭
정조 14년 · 강
遞承旨金光默鄭益祚
정조 14년 · 목
光默不爲仕進益祚與光默舅甥陳疏避嫌故也
정조 14년 · 강
原春監司尹師國以寧海居民李世三上言辭意査實馳啓
정조 14년 · 목
狀啓以爲李世三上言査實狀聞事命下矣取考其上言內辭緣則其一東萊下納米添價及格價錢海夫處白紙徵出事也其二鬱陵島搜討時旣有定給三陟船之例三陟鎭將吏輩稱以船吏執捉越境侵虐於他道海民事也東萊下納米添價及格價一款事在他道無以査實而至於船隻執捉事鬱陵島搜討間一年三陟營將及越松萬戶輪回擧行而每當限年則往來船四隻格軍六十名依前例本道及慶尙道沿海邑參半分定事論報備局則自備局行會嶺營亦自臣營發關於當次鎭浦使之擧行者自有搜討以來應行之例也以此稱冤至有上言誠未知其故此必是渠輩未諳兩路同爲送船之例而然則似無更爲査實之端而將吏輩之馮籍侵虐果如上言辭緣則事極痛駭今方發關於今年往回之越松萬戶俾卽査實嶺沿五邑亦爲關問待其報來果有將吏輩所犯則卽爲徵給於五邑海民計料
정조 14년 · 강
以僧獅馹差定龍珠寺僧統
정조 14년 · 목
敎水原府使趙心泰曰本寺哲學當爲僧統昨日傳敎以哲學差定而追聞渠旣推讓於他僧不必强之哲學則北漢總攝姑爲差定以爲來頭循次收用之地仍以此意分付該營本寺僧統則以獅馹幾定表忠祠總攝兼帶之意分付該邑僧萬謙效勞甚多表忠祠總攝隨卽差定之意亦爲分付僧快性之效勞同然南漢總攝差定之意分付該營本寺僧統差出節目中必以本寺僧中另擇陞差措辭成出俾渠輩樂赴而久居敎旨事體自別新差時自本府姓名別單以爲安寶下送之地
정조 14년 · 강
命總戎廳屯餉在禿城者加分取耗劃給龍珠寺願居僧徒
정조 14년 · 목
敎水原府使趙心泰曰因龍珠寺願居僧等接濟之道佛享畓買得秋收前以總廳屯餉米太之在禿城山城中軍監掌糶糶者厥數洽過半萬包云就其中米太留庫條分付該營使卽量宜加分取耗限百石或二百石劃給願居僧以爲推移接濟之地此傳敎一通謄示本道觀察使及總戎使處以爲依此擧行之地本府擧行形止以狀啓爲之
정조 14년 · 강
詣太廟北堧看審北墻門改建之役
정조 14년 · 목
宣醞承史諸臣及兵曹堂郞具翼善冠袞龍袍乘輿出延生門詣太廟北堧駐輿予謂侍臣曰北墻門之設在於太宗朝而朔望展拜輒由是門孝廟朝以後未之行焉自古內殿行廟見禮亦由是門今之月覲門蓋倣此也命看役戶曹正卽徐琢修進前敎曰由此門到齋室尙有舊路可尋者乎琢修曰門內卽是岡脊而樹木叢鬱不辨舊路矣予曰甲子年廟見時已爲四十七年而己卯年廟見時亦爲三十二年叢生之木安得不爲拱抱琢修曰門外地勢高峻築石數級然後可治御路而門左右墻各限三四間當改築矣敎以墻役待開春爲之仍命承旨申耆審視舊路又命招來太廟事知守僕仍敎以招來時勿爲高聲傳呼耆率守僕審視訖奏曰過岡脊稍東遵欝而下樹間可辨舊路直抵典祀廳雖不伐木而不礙輿杠矣予曰改建此門匪直爲內殿廟見今欲追遵朔望展拜舊事故也仍問此門長廣較內殿輦輿而爲之乎比舊門高廣何如承旨徐濚修問於匠手而奏曰輦輿長廣已爲較之而柱高十二尺門廣十二尺五寸較前制廣加四尺云矣由建陽門入協陽門還內
정조 14년 · 강
召見冬至正使金箕性副使閔台爀書狀官李祉永于誠正閣
정조 14년 · 목
拜表故也○予謂三使臣曰今番使行異於常時可謂好事之行專對之任叩謝爲貴入侍之時則事體屑越雖不得如意導達方物備納之際克致款誠使彼人知其叩謝之意且副尉之別爲差遣出於常格之外亦使彼人知此意爲好至於凡百事爲不待加勉想必善爲而象譯輩亦須申申約束毋或泛忽日寒如此無事往還是所望也仍頒煖帽丹木臘藥白磨扇子命退
정조 14년 · 강
命入直軍兵薄衣者頒給衣資
정조 14년 · 목
日寒故有是命○兵曹啓言薄衣禁軍三人忠翊衛一人敦化門軍士一名弘化門軍士一名各木一疋去核三斤敦化門軍士一名去核三斤通化門軍士一名木二疋去核三斤頒給○訓鍊都監啓言金虎門入直軍三名銅龍門入直軍二名集賢門入直軍一名各木二疋去核三斤金虎門入直軍二名銅龍門入直軍二名集賢門入直軍二名永肅門入直局出身四人各木一疋去核三斤金虎門入直軍一名去核三斤頒給○禁衛營啓言弘化門入直軍十名各木一疋去核三斤頒給
정조 14년 · 강
以金魯永爲刑曹參判前望也
정조 14년 · 강
遞兵曹參判李度默參知趙雲紀承旨徐濚修
정조 14년 · 목
度默雲紀等受由番次苟簡故也
정조 14년 · 강
命嶺南災實分等依狀請施行
정조 14년 · 목
慶尙監司李祖源狀啓以爲本道農形上道不如下道東沿不及南沿野邑勝於峽邑田穀遜於沓穀田穀之中黍粟最優豆太最劣木花免歉一路農形無甚相懸非如歉歲災實之逈別故尤甚名色不爲擧論只以稍實之次開坐于後不得不當俵之災爲三千七百六十二結零而一二條件則依定式亦爲後錄馳啓稍實安東等五十四邑之次慶州等十七邑一山倉軍餉移捧平倉之穀固當盡數還納而屬邑之距山倉稍遠輸運爲弊限折半姑爲仍留一推奴徵債依前防塞敎以竝依狀請施行事回諭
정조 14년 · 강
命謝恩使行追付表文以訓鍊正齎去
정조 14년 · 목
敎曰進賀使行回咨旣趁謝恩使拜表日來到而使行已發勢將別差齎使傳于謝使行到處以此分付此與只付咨文有異則譯官似不敢齎去亦令槐院廟堂知悉齎去官階品指一草記承準及拜表日子以同日書塡無所不可此意亦令知悉○備局啓言向於甲辰表文頭辭改撰追付使行之時因大臣收議依舊規使訓鍊正齎奉馳往傳受於使行所到處今則依甲辰例使訓鍊正馳傳使行之意請分付允之
정조 14년 · 강
命全州判官李彥植畿邑守令相換
정조 14년 · 목
吏曹啓言上京守令下送後草記事前已命下矣全州判官李彥植其時以其省墓事下鄕故卽爲催促還官則今始上來以爲親病添劇勢難離側云何以爲之敎曰情理旣如此則勢難下去此家異於他家豈可無端遞改畿邑守令相換仍令竢間赴任全州判官亦令除朝辭赴任
정조 14년 · 강
命吏曹詳問趙洽事實草記
정조 14년 · 목
吏曹啓言順天幼學趙亨溥上言回啓有問議大臣稟處之命矣問議于左議政蔡濟恭則以爲趙爾重之冤罹誣獄旣與死事諸臣同伊後伸雪又與死事諸臣同諸臣旣皆贈職贈諡則爾重之獨漏未知何故子孫稱冤不是異事依上言許施未爲不可至於趙洽未知其事實有難臆對云大臣之議如此請上裁敎曰本曹如未詳其事實詳問追後指一草記
정조 14년 · 강
持平金鎔姜碩龜獻納崔顯重上疏賜批
정조 14년 · 목
鎔疏略曰去秋慈敎懇惻凡有血氣者莫不痛冤而惟彼前兵判尹塾略無惻怛之意伊後一二政望必欲角勝公議漫漶義理臣略陳數語竊附官師相規之義矣聖旨截嚴薄竄未幾恩宥旋降而厚觸重臣之怒滿紙誇張盛氣詬辱直驅臣於構捏虛無受嗾陷人之科臣不敢呶呶爭卞而從古言官雖或有被人反噬者其蹈藉脅勒以售疑亂之計者未有如臣之所遭也緣臣無似貽辱臺閣更何顏面冒進言議之地不思所以自靖之義乎今此栢府新命萬無承膺之勢伏乞亟許鐫免臣固不敢以言責自居而義不忍終默月前慮囚疏放之擧實仰我殿下廣慶同喜之盛德至意而關係深重罪惡貫盈之類混置於雜犯之科一竝全釋隄防由是而蕩然法紀由是而壞了言念及此寧不懍然關西道臣之爭執出體國之深慮而不惟不賜允從辭敎非常摧折太過誠非所仰望於平日者也伏願更加三思收還前旨焉噫鄭妻之罪惡尙今容貸者雖出大聖人敦親之至德揆以刑政已失太寬向者謂以自內有命擅出其次則方伯守宰之拘執論啓在法當然乃殿下歸之專輒之罪至施編配院啓臺疏一不假借竊覸近年以來殿下或不免恩私編係之患不問負犯之輕重諱忌朝廷自內指揮者凡幾遭矣廷臣之所爭者少有忤旨則輒下嚴敎使無敢復言臣恐此路一開後弊將至難言亂賊無所懲畏伏願亟寢前後處分之過當者益嚴其防守永絕日後無窮之慮○碩龜疏略曰臣素以庸愚全昧體例曾以軍銜出位論事致勤嚴敎旋蒙恩敍又此除命卽當出肅而旅次病喘實難調將伏乞特許鐫免噫鄭妻之罪天地之所不容神人之所共誅則至於今日擅離之擧尤有所凛然而驚惋者矣伏見臺箚下批則過自引咎益愼祗悔至有上下俱便之敎然而承宣之譴罷皆卽反汗畿伯之黜免尙未還寢竊恐殿下之祗悔自勵或有所未盡而然耶易曰不遠復語曰勿憚改此正殿下之所當加勉處也伏願凡於申命行事之間益懋愼始之道永絕祗悔之端○顯重疏略曰方今擧國同慶跛躄皆起況臣幸忝邇列獲覩盛際豈敢不▣蹶趨承粗伸歎忭之忱而第臣向來遭罹非若尋常官規雖欲夤緣幸會抗顏周行其於公議何廉防何哉至若廟擬淸望尤屬分外人言之來理必無幸而第其爲說何其齟齬也一則以人所自謙之美題而厚餉於百無一似之身一則以世所辱人之例語而勒加於自幼受業之地彼旣素昧臣者而將以强其不知則不得不覓來無形沒捉之目只欲污衊臣身而止耳噫人心難平瞿塘滿地橫波所衝虛舟亦碎臣何足恤有憂世道惟有早謝名塗更遠駭機而已又安用呶呶費辭若較卞爲哉然而論勘甚峻僇辱已無餘地職名雖異去就初非可論伏乞亟許鐫削臣職夫合辭之體關係至重三司所以沫血致討不得請則不敢止者此誠一國之所共憤而萬世之所必誅也則尙庶冀兪音快降天討克行而迺殿下不惟不賜允從傳啓臺臣無端徑遞竝與一字之批而歷日靳下伏願特加三思亟賜批旨俾國體尊而王法伸焉竝批以遞職已久爾其勿辭
정조 14년 · 강
遞戶曹參判閔台爀以李敏輔代之前望也
정조 14년 · 강
以柳戇徐鼎修曺允大爲承旨前望也
정조 14년 · 강
以李重蓮單付檢閱
정조 14년 · 목
敎以違牌翰林敍用令該曹口傳還付牌招察任
정조 14년 · 강
命宣傳官李源亨議處
정조 14년 · 목
禁府啓言宣傳官李源亨原情以爲初四日丹鳳門門考時尙方吏胥撓亂故問之則宣傳官趙岡尹相重李敬熙出去時胥吏橫竹終不回避故捉致捽曳云而一吏忽到渠前多發不參之說果有打頰之事而針線婢則龍旗補綻時雖有招致之例而伊日則元不招來云矣請議處允之
정조 14년 · 강
飭廟堂釐正關東海戶之弊
정조 14년 · 목
敎曰關東海戶釐弊狀本入來此狀本如或循例回啓無甚大利益東民之懸企者豈不曰朝政不誠朝令不信乎原本欲爲看詳留中以謄報本司者大臣與曾經道伯人及有司堂上爛商後言送政院則當卽召接決處此意遣史官傳諭于左議政亦以此意令東伯知悉釐弊事目姑勿頒示諸邑待狀請諸條稟處行會通同宣布事回諭該道臣
정조 14년 · 강
有政吏曹判書洪良浩參判閔鍾顯兵曹判書金文淳進
정조 14년 · 목
以李晩秀爲承旨徐瀅修爲大司諫瀅修申耆李益運新通也宋銓爲執義朴基正爲司諫柳師模李東埴爲持平李龜雲爲獻納金孝眞爲正言李普天爲校理沈能翼爲修撰申益彬爲兵曹參判崔夢喦爲右尹宋煥質爲英陽縣監申光河爲麟蹄縣監全州判官李彥植利川府使趙翼鉉相換○兵曹以李孝承擬訓鍊正以入敎曰因訓鍊正望筒思之向欲下敎而未遑矣中朝人何可用小邦區區政格乎前中軍李孝承降資勿論
정조 14년 · 강
命湖南災實分等依狀請施行
정조 14년 · 목
備局啓言全羅監司尹蓍東災實分等狀啓有回啓之命矣取見其狀本則尤甚名色不爲擧論羅州等十三邑一鎭置之之次全州等四十邑置之稍實仍以爲事目俵下二千一百結外不足災五千八百八十五結零特許加劃則酌量均俵一二條件之關係擾民者開錄于左竝令廟堂稟旨分付而其一各司所管舊逋奴婢身貢指徵無處者限明秋停退事也其一推奴徵債限明秋防塞事也分等依狀請施行湖南今年農形較之嶺南雖不無差遜於彼而大體均登地部所劃二千一百結之災綽有商量而今此道臣加請災結比嶺南不啻倍蓰如非不可已者道臣豈强而爲之耶所請五千八百八十五結零內特許四千五百結合元結災以準六千六百結之數則可以使被災之民得免白徵之患申飭道臣酌量均俵各司舊逋奴婢身貢停退事推奴徵債防塞事益依狀請施行之意請分付允之敎曰狀請結數不似夥濫依狀請施行
정조 14년 · 목
敎曰大臣曾經東伯俱在備局言送則徑先放鑰已極疏率不當書出之傳敎書出雖已釐正而有司堂上至令留門留待則入侍命下之後始以關外留待微稟節節駭然當該承旨爲先遞差
정조 14년 · 목
政院以有司堂上鄭民始與大臣及曾經東伯人海戶弊瘼相議釐正後來待啓敎曰入侍門鑰已下大臣及曾經道伯人退去
정조 14년 · 강
備局以關東海戶弊瘼回啓
정조 14년 · 목
備局啓言頃因原春監司尹師國狀啓海戶等諸般釐弊之方成節目狀聞之意覆啓分付矣卽見其狀本則以爲海戶蘇殘之方逐條懸錄於成册大抵海物有昔貴今賤昔賤今貴其所難易不可硬定月令卽薦新之需不敢擧論營主人情債徵出海戶移施役價者名色不正今若永除情債事在日後弊難逆覩而情債減半於浦民豈少惠也其餘情債一千六百兩今又剋削似無其路嶺西進獻不過雉淸果實本自無弊藥料中貢蔘生產慚稀價直隨踊仍舊之外捽難輕議可合變通者附陳下端寺弊不過紙繩草鞋之屬廉探存削其中長安寺修葺頹毀招集流亡自臣營設置主管僧三名糧料之資成給勸善文分往道內營邑相議將以四百餘包穀物劃給而以此財力萬無訖役之望若以僧帖五六十張俗帖二三百張特許成給庶可措手後錄諸條其一各邑釋奠祭時魚鱐以大口魚用之初無定數故尾數不同所當酌定而旣關祀典有難擅便事也其一進上物種封進時該封官及廚院監營各有封餘而自詳定或有給價之邑或有不給價之邑二三邑獨爲給價似當減省事也其一黃魚餘項魚必臨時投得而乾正故封進時每有生事之弊其所難辦有倍於海錯事也其一赴燕三使臣求請魚物邸吏以價替當比之時直殆至二三倍自今折定其價自各邑代錢竝情債直納乾糧廳信使求請物種一依赴燕例裁定至於嶺西雖以物種備送情債則依赴燕例定式事也其一浦民之久遠徵債充定陸軍如無自朝家別般嚴防則難保兩弊之永祛事也其一封進藥材中黃栢第香二種依前同爲封進於秋等則情債與負持價陪持債亦當減省事也情債減半役價變通事前以更問處之之意覆啓行會今見所陳只稱事在日後弊難逆覩云云更不言錢穀變通之事無乃後弊有無果難期必燈欲仍置而然乎又稱情債減半是豈小惠云云則抑或旣有前請意謂變通而然乎該道旣不指陳廟堂有難遽許情債之減削者永不加徵給代之殖利者亦無後弊與否使之更爲詳陳後稟處寺刹修補之請得空名帖其例絕罕而長安寺係是名山古刹不可廢棄其經紀之方不可不念僧帖五十張俗帖一百張特爲許施各邑釋奠祭魚鱐邑各異例數爻不一者誠甚未安各邑祭享從其入用定其尾數俾有一定之式封餘魚物或有給價之邑似當減省事卽令變通旣爲捄弊則從前不給價處雖不得一齊覓給竝與前給之價而反爲減罷未知恰當黃魚餘項魚事雖曰難捉自是土產則莫重物膳不可輕議此兩條置之赴燕使臣通信使行求請魚物之以錢代納在使行別無所損在浦民可爲大惠依成册所報定式施行浦民之久遠徵債充定陸軍嚴防事內局藥材中黃栢第香同爲封進於秋等事竝依狀請施行至於釐正節目大體詳備第或有過於細密而有傷事面者或有過於操切而反或生弊者有非矯捄經遠之道自本司逐條辨難往復商確要之永久無弊然後使之施行似合事宜請以此分付允之敎以情債減半役價變通事卿等言亦然有難徑先臆決更爲行會使卽指一報來後稟處俾無經歲持久之歎長安寺役空名帖事僧帖準請成給俗帖二百張許施其餘諸條竝依草記施行而該道釐正節目刪潤事往復停當之際易致許久因循轉輾抛置卿其嚴飭道伯斯速論理報來後卽爲題給仍以題給形止自本司草記○敎曰貢膳易辦難辦道伯條列如此旣聞之後不可仍置其中月令有常式而拘於早晩以貽民邑之弊者依他道貢獻新定式隨其節產或先封或退封於他朔貢膳切勿如前以論罪推治等說狀聞外此非道內土產而求貿封進者以易辦他物代封事分付至於黃魚餘項魚名色廟堂雖以貢膳體重不爲擧論魚非所欲弊則滋大依濟州鹽全鰒例特許蠲貢而道伯所進册子中生乾樟名色之朔膳與擸肉已許代封獨於物膳無特敎尙今仍舊云事甚斑駁物膳生樟一體代封乾獐與樟脯不緊莫甚竝爲除封事分付牛禁法典所在除非享祀太牢宴禮大饍牛肉皆不得用之獨於本道貢獻有片脯名色此必襲謬而然亦令自今除減事分付又見該道所進册子貢獻物種或多無價收捧名色云此委折令廟堂査問可以釐正者釐正內局藥材中難辦諸種令該院量其用處緊歇草記釐正事分付
정조 14년 · 강
遞大司諫徐瀅修
정조 14년 · 목
政院以大司諫徐瀅修司諫朴基正正言金孝眞違牌例捧罷職傳旨啓敎曰其中諫長方任編校之役許遞諸臺只推
정조 14년 · 강
命御營都提調總察守禦營
정조 14년 · 목
政院啓言守禦使鄭昌順楊州地受由下去時所佩密符有仍佩往來之敎而將兵之任不可一刻無總察之人何以爲之乎敎曰御營都提調旣經該營往來間姑爲總察事把總發牌聽傳敎
정조 14년 · 강
有政吏曹參判閔鍾顯參議丁範祖進
정조 14년 · 목
以洪義榮爲承旨朴天行爲大司諫李太亨爲副校理申思運爲同義禁
정조 14년 · 강
諭回還進賀使黃仁點等
정조 14년 · 목
仁點等以今月初十日還渡江趲程馳啓敎曰卿之一行無撓渡江極可幸也冬至使行有更爲入送之命檢書官朴齊家譯官洪命福尙不上來遲滯甚矣卿等知悉嚴飭卽爲騎撥上送事回諭
정조 14년 · 강
命明日殿講隨時爲之
정조 14년 · 목
因儒生殿講時刻單子敎曰眞殿孟朔大奉審相値殿講則當於展拜後爲之時刻隨時以此分付
정조 14년 · 강
飭鄕儒疏章褻瀆之類毋得陳聞
정조 14년 · 목
敎曰近來鄕儒疏牘多屬褻瀆今聞孔子朱子書院事封章亦入於郊幸路次許捧中云而此豈上疏之事乎孔夫子主享於文廟朱夫子亦從享於廟內則更豈有書院乎書院之稱大涉無稽惜乎諸生之思不及此如尼城等建院專享特不過寓感於地名則特禮之特禮豈可每每援用原章雖姑未見大體則褻瀆甚矣令泮長飭責下送此後似此無稽之請毋得如前煩屑陳聞之意各別嚴飭
정조 14년 · 강
京畿儒生金相穆等二百三十五人上疏賜批
정조 14년 · 목
疏略曰臣謹按高麗按廉使趙狷卽開國元勳浚之弟自在童年沈潛經學少時過殷山有詩曰首陽亦周地薇蕨累淸風知有殷山在應先箕子東嘗作排佛論其所存養固已可見當麗朝政亂官至知申與鄭夢周同心戮力翼扶王室知兄浚有翊戴志嘗泣謂曰吾家國之喬木國存當存國亡當亡且達可國之柱石一言一事若求異於達可是害國事而促國亡浚知其志出之再按嶺南未及還聞麗運訖痛哭入頭流山中改名曰狷字曰從犬蓋以國亡不死有類於犬而亦取犬有戀舊主之義也自頭流轉至淸溪山每陟最高峯望松京痛哭則陰雲一帶起自松岳連亘淸溪人皆以爲忠誠所感名其峯曰望京臺有望京臺歌傳于世太祖擢拜戶曹典書以書招之答曰願採松山之薇不願爲聖人之氓一日太祖與浚從數十騎幸淸溪使浚勸出損以衾鞱面堅臥不起浚撫衾謂曰自我不見已多年矣兄弟孔懷能不依依狷從衾裏答曰國破家亡無父無君安如兄弟浚出告曰臣弟性隘臣無奈何太祖曰與我有舊未可以賓主禮相見乎狷始整衣而出狷而不拜太祖大加賞歎曰趙狷志如金石有不可奪命封以淸溪一面築石室以表其貞節狷以爲新王所命築非舊臣所宜居卽移駐於楊州地自號松山蓋不忘松岳之意狷時往松都痛哭於月臺之墟舊都遺民相隨悲感常以鐵石二字名其兩子臨沒戒曰題我墓以高麗按廉使諸子不敢守遺戒以我朝官銜書于碑居無何碑忽中斷只餘趙公之墓四字至今尙存其忠節道學實與鄭夢周相爲伯仲而易地則同況其雲亘碑斷凛凜與竹橋血痕前後相符兩臣之精忠大節格神明而通金石赫赫如昨日事雖未得別創院宇固宜同祀一祠使忠魂貞魄共享俎豆有若夷齊巡遠而于今闕焉豈非朝野之所共慨惜者哉伏願特命有司之臣使趙狷得以配崧陽書院批以路次旣許呈納故如是賜批伊人之行義豈不知之乎似此未遑外此必多似此者爾等退修學業
정조 14년 · 강
慶尙道儒生蔡學曾等二十五人上疏賜批
정조 14년 · 목
疏略曰臣等之外先祖花山府院君權專卽我端宗大王外祖也而專之子禮曹判書自愼株連六臣與其母府夫人崔氏同日竝命國舅亦追廢爲庶人矣其冠屢之藏在於安東府北十里地而奠掃靡托墓道荒涼行路之指點咨嗟者久矣逮至肅廟朝光復端廟位號竝與府院君追贈爵諡而曁我先大王朝仍故相臣金在魯之筵白特命道臣依他國舅例封築塋城定軍守墓改竪碑石而但府夫人崔氏之墓在於左贊成墓下云贊成卽府院君之考也當初禍變之際固知葬不以禮旣闕表碣又無誌石莫可馮信而推尋故迄今屢百餘年未免餒而之鬼則顯德在天之靈安得不飮泣於冥冥之中乎臣等竊稽國朝典例禮待國舅家逈出尋常雖於四世之後永作不祧之位且其祭需自惠廳逐年例給守護墳墓亦有事目而至於花山則旣無其祠不祧之典初非可論府夫人則又失其墓今有一脈血孫居生於都下窮不能自存則何以立祠而奉先又何以往來於嶺外時行節祀乎今若特令其宗孫別建祠宇以奉國舅與府夫人之祀又於贊成之墓下亦依永豐君近例別設一壇以爲府夫人時祀之地批以花山府院君墓道尋出後朝家所施恩禮備至至於建祠不祧用國舅諸家應行之禮典固宜也何必煩請稟裁此意令主祀人知之府夫人墓道之獨未追尋實爲欠事指點處設壇從永豐近例亦何不可乎爾等以此知之退修學業
정조 14년 · 목
咸鏡監司李文源以道內應資人開錄馳啓敎以口傳下批○李厚光等三十六人單付同知石漢文等一百六十六人單付僉知
정조 14년 · 강
詣璿源殿展拜還御熙政堂行儒生殿講試官蔡濟恭吳載純洪明浩沈煥之李敬一趙鎭宅韓光植
정조 14년 · 목
具翼善冠袞龍袍詣眞殿展拜乘輿出靑陽門由建陽門入協陽門降輿陞座試官率應講儒生入庭行禮訖予曰諸生講册分三經類聚先講易次講詩書諸生以次進講至申徽誤讀柳說講章予曰不審名字誤讀他人講章不察甚矣卽爲拔去至尹慶曾韓用謙洪在榮等纔讀講章輒皆不通予曰名以講生未通一經或至初不開口一竝停擧令泮長飭該色掌議以通一經者差其代仍敎曰日次殿講居首通幼學李肇源直赴會試與給分間詳考大典通編捧傳旨粗幼學沈鎜李敦協紙一卷筆二枝墨一笏賜給
정조 14년 · 목
台爀將出疆疏辭本兼諸職該曹請照例遞改有是命
정조 14년 · 강
考下太學儒生應製試卷
정조 14년 · 목
以擬魏翟璜進西門豹爲箋題生員李弘達次上居首
정조 14년 · 강
召見應製入格儒生于誠正閣
정조 14년 · 목
予曰今番諸生試券只主字對引用不當用之文字許多試券一無可觀儒生李弘達對曰時限甚急以卒篇爲主故類皆然矣予命承旨持落券示之曰汝可往傳于泮中諸生日後科製俾勿如此仍謂承旨洪義榮曰船艙所用石材浮出於昌嬪墓近處云地脈之傷誠可慮也以此意言果川倅浮石所破傷處使之一一塡補○承旨申耆啓言今番謝恩表文使賚表官追付於使行所到處而係是罕有之事故齎送時節次該院無以考例擧行云矣敎以承文提調一員監封與承旨俱詣殿庭傳于齎表官此後仍爲定式
정조 14년 · 강
召見藥院三提調于誠正閣都提調洪樂性提調吳載純副提調柳戇
정조 14년 · 목
都提調洪樂性曰元子宮百日已過伏想益復岐嶷區區慶忭之沈不可勝達予曰日就完實明春則似可匍匐日氣稍寒不得使卿等見之樂性曰臣以醫官康命吉事有所仰達渠之罪犯關係不輕至有士論豈可復置御診之列乎聖意雖出於惜才恐非渠全保之道矣予曰渠雖微賤亦人耳當此疏釋之日豈無終始之澤乎近日首醫爲誰樂性曰金光顯權察矣予曰非渠當次何可隨行金孝儉聞是居首當爲首醫矣樂性曰金孝儉之罪亦非尋常之比前右相左內局時至有筵奏移送議藥廳矣予曰是何必追提初不復屬則已旣已復屬不許首醫是豈成說乎卿須思之金孝儉果有何罪且首醫非官職也不過渠廳中從座目爲之者也何乃如是予又曰疏通之政卽予苦心近來爲銓官者馮藉疏通之名反售挾私之習苟其好者則引用如恐不及苟非所好則當疏而不疏以予至意反爲此輩弄權之資豈非痛惡處乎予所仰體者卽先大王五十年建極之治也在廷之臣亦皆㴠泳薰陶之人不思所以承佐之道反爲此循私之習乎試以近日洪秉纘事言之放恣極矣駭悖甚矣官方卽朝廷之公器也鄭世淳除職未數月又以其弟擬望豈有如許道理外人或以爲鄭一祥擬望有此處分予意則實非爲此一祥今已年老其所擬望則固善矣至若寢郞排擬非鄭世淳兄弟豈無他人如許偏私之習敢售於今日朝廷乎渠豈得君之重而乃敢如是如是不已則渠之一身姑無論竝與一邊人而皆不免其害卿等須以此意詳傳外人
정조 14년 · 강
命內局以前御醫金孝儉還屬本廳
정조 14년 · 목
內醫院啓言御醫金孝儉年前特敎汰去非尋常罪過之比不可復屬仍以置之請刊名醫籍允之仍敎曰雖如渠輩不欲置之非人非鬼秩向亦以非汰法則使之行首醫之事有所下敎於前右相而其時大臣收議於三廳以移送議藥同參草記之故前例有無姑無論事面甚如何以此意言於前右相矣今日診筵都提擧又發言端以渠復屬異於特敎爲言卽令汰去爲前右相之意也汰去欲作節拍豈必踰日前御醫金孝儉卽爲還屬本廳今則還屬因特敎也更有何云云乎因此又有別般嚴飭者首醫之任非官職只從資級高下生存則老病或罪汰首醫之座自在此渠廳流來古規近來謬習便成痼弊不獨之次人竊據之之次之之次次次躐等俄筵始知甚至第四人金光顯行首醫之任云豈有如許格例第三人金光國之向因嚴敎不敢捧盤出入欲復舊規使右位者專其所任也光顯之冒叨匪據晏然隨行所爲萬萬痛駭此似微事渠敢無難毀畵若此不已新入最下位以上人因以流涎皆將生心於推摘如是之際豈可盡心乎光顯泛濫之習不可仍置削名渠廳自今資高崇祿有右位則不得爲首醫秩卑郞階無右位則爲首醫一遵舊規無或違越萬一如光顯所爲則當以違令律嚴治以此分付
정조 14년 · 강
量減關東邑貢獻藥料